แอปเปิลร่วงตลาดทุนหวั่นอนาคตแกว่ง
หุ้นแอปเปิลร่วง 11% เหตุนักลงทุนไม่ไว้ใจอนาคตจะทำกำไรได้เหมือนเคย
26 ม.ค. 2556

หุ้นแอปเปิลร่วง 11% เหตุนักลงทุนไม่ไว้ใจอนาคตจะทำกำไรได้เหมือนเคย 
แอปเปิล บริษัทสินค้าอิเล็กทรอนิกส์ชื่อดังจากสหรัฐ เจ้าของสินค้าชื่อดังอย่างไอแพดและไอโฟน เริ่มแผ่ว ราคาหุ้นร่วงลงอย่างรุนแรงเมื่อวันที่ 25 ม.ค. หลังจากผลประกอบการประจำไตรมาสไม่เป็นที่น่าพอใจ
ราคาหุ้นแอปเปิล ซึ่งพุ่งไปแตะระดับ 700 เหรียญสหรัฐ (ราว 2.1 หมื่นบาท) ต่อหุ้นเมื่อปีที่แล้ว ร่วงลงถึง 11.3% มาอยู่ที่ 455.56 เหรียญสหรัฐ เมื่อวันที่ 25 ม.ค. ก่อนที่ตลาดจะหยุดการซื้อขายทันทีเนื่องจากร่วงลงมากเกินไป ฉุดให้ดัชนีแนสแดด ซึ่งเป็นดัชนีหุ้นกลุ่มเทคโนโลยีร่วงลงไปด้วย 5.67% ไปอยู่ที่ 3,148.00 จุด
“เราไม่คิดว่าการเติบโตของแอปเปิลจะหยุดแค่นี้ แต่ทว่าราคาหุ้นดูเหมือนจะแกว่งไปหน่อยซึ่งต้องรอจนกว่าความเชื่อมั่นจะกลับมาอีกครั้งหนึ่ง” ชอว์ อู๋ นักวิเคราะห์จากเสติร์น เอจี กล่าว 
ทั้งนี้ แอปเปิลได้ประกาศผลประกอบการประจำไตรมาส 4 ของปีที่แล้วเมื่อวันพุธที่ผ่านมา ซึ่งแอปเปิลทำกำไรได้ที่ 1.31 หมื่นล้านเหรียญสหรัฐ
นอกจากนั้น แอปเปิลยังคาดการณ์ว่า ผลประกอบการในไตรมาสปัจจุบันน่าจะอยู่ที่ระหว่าง 4.1-4.3 หมื่นล้านเหรียญสหรัฐ โดยกำไรเบื้องต้นน่าจะเพิ่มขึ้นระหว่าง 37.5-39.5% 
กระนั้นแม้ว่าแอปเปิลจะยังทำกำได้อยู่ แต่ทว่านักลงทุนต่างเคยชินกับการทำกำไรของแอปเปิลในปริมาณมากกว่านี้ ซึ่งเป็นเหตุผลหลักที่ทำให้นักลงทุนต่างทิ้งหุ้นของแอปเปิลในครั้งนี้
“ผลกำไรของแอปเปิลเพิ่มขึ้น เพียงแต่ว่าไม่ขึ้นมากเท่านั้น” ร็อบ เอ็นเดอร์ จาก เอ็นเดอร์ กรุ๊ป กล่าว